Արդեն հայտնի է Երեւանի ավագանու ընտրություններին «Բարգավաճ Հայաստան» կուսակցության ցուցակը, որը գլխավորելու է ԱԺ պատագամավոր Նաիրա Զոհրաբյանը: Ցուցակի երկրորդ տեղում է Պետրոս Ղազարյանը, որին հաջորդում է Արման Աբովյանը: Վերջինս «Հրապարակ»-ի հետ զրույցում նշեց՝ ԲՀԿ-ի շանսերը շատ բարձր եմ գնահատում․ «Գիտեք, հիմա քաղաքական դաշտը առհասարակ ունիկալ իրավիճակում է գտնվում, մենք նման բան չենք ունեցել երբեւէ, բացի քաղաքապետի ընտրություններից չենք ունեցել նման իրավիճակ, երբ այլ միջոցներ, որոնք նախկինում ազդում էին ընտրությունների վրա, իրենք փաստացի չկան։ Իսկ եթե չկան, մենք լրիվ հասկանում ենք, որ ընտրողները 2 հիմնական մարդիկ են․ այն մարդիկ, որոնք ընտրում են համակրանքով, եւ այն մարդիկ, որոնք ընտրում են պրագմատիկ, զանազան խնդիրների շուրջ։ Ես կարծում եմ, որ այն ուժը, կուսակցությունը, թեկնածուն, որը կկարողանա մի կողմից սիրտը գրավի ընտրողի, իսկ մյուս կողմից պրագմատիկ ծրագրեր ներկայացնի, նա էլ կհաղթի։ Կարծում եմ, որ մենք երկու գրավականն էլ ունենք, խոսքը բնավ իմ մասին չէ, այլ առհասարակ թիմի մասին»։